Žiadosť o financovanie z ISPA pre projekt:
“Košice – kanalizácia a čistiareň odpadových vôd“

Projekt “Košice – kanalizácia a čistiareň odpadových vôd“ bola vypracovaná v súlade s Národným environmentálnym akčným plánom (NEAP II), Národnou stratégiou ISPA – sektor životného prostredia a bola schválená Pracovnou skupinou ISPA.

Predmetný projekt vo forme štandardnej žiadosti o financovanie z ISPA predložil minister životného prostredia SR podpredsedovi  vlády pre európsku integráciu, ľudské práva a menšiny - Národnému koordinátorovi  ISPA. 

Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Súčasťou žiadosti sú štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 

Za implementáciu projektu bude zodpovedná Implementačná agentúra  environmentálnych investičných projektov Ministerstva životného prostredia SR. 

Konečným príjemcom sú Východoslovenské vodárne a kanalizácie, š. p. (VVaK).

Projektom dotknutá oblasť zahŕňa mesto Košice, ktorého napojenosť obyvateľstva na verejnú kanalizačnú sieť je 96 %.

Celkový projekt je koncipovaný ako súbor prác, ktoré zvýšia efektívnosť a účelnosť zariadení zber a úpravu splaškových a dažďových vôd v meste Košice a jeho okolí. Podľa druhu financovania prác je projekt rozdelený na tri etapy:
A)	Výstavba novej kanalizácie v Košiciach a okolí (vrátane čistiarne odpadových vôd 
B)	Rekonštrukcia mestskej kanalizácie v Košiciach a okolí
C)	Modernizácia čistiarne odpadových vôd (ČOV) Košice

Základným cieľom celého projektu je:

-	zníženie presakovania odpadových vôd do okolia a zabránenie vsakovania cudzorodých látok do kanalizácie, čím sa významne prispeje k zníženiu znečistenia životného prostredia, ako aj zberných odpadových vôd, ktoré je spôsobené zlým stavom existujúcej kanalizácíe
-	zdokonalenie výkonu čistiarne odpadových vôd tak, aby odpadová voda opúšťajúca ČOV spĺňala hodnoty podľa národnej legislatívy a legislatívy EÚ
-	dosiahnuť takú úroveň kvality vody v rieke Hornád, aby bola použiteľná ako zdroj pitnej vody
-	zníženie celkovej záťaže životného prostredia vybudovaním chýbajúcej  časti zbernej kanalizácie v meste Košice, (realizáciou projektu sa dosiahne 100 % napojenosť obyvateľov na čistiareň odpadových vôd)

V realizácii jednotlivých projektov je zahrnuté:

Etapa A:

•	Výstavba kanalizačného systému na periférii mesta Košice – Krásna nad Hornádom, Kavečany, Košická Nová Ves, ulíc Kostolianska a  Podhradová, čo predstavuje 21 549 m novej kanalizácie, 681 domových prípojok a výstavba čistiarne odpadových vôd v Kavečanoch. Realizáciou tejto časti projektu bude na verejnú kanalizáciu novo napojených 15 050 obyvateľov.

Etapa B:

•	Rekonštrukcia existujúcej kanalizačnej siete mesta Košice, ktorá zahŕňa 15 046 m zrekonštruovanej kanalizácie.

Etapa C:

•	Modernizácia čistiarne odpadových vôd mesta Košice, ktorá zabezpečí dodržanie limitov vypúšťanej odpadovej vody podľa národnej legislatívy a legislatívy EÚ pre citlivé územia, a to hlavne pre hodnoty fosforu a dusíka v odpadových vodách.
•	Zvýšenie kapacity čistiarne odpadových vôd vzhľadom na zvýšený počet domácností napojených na kanalizačnú sieť po ukončení projektu.

Realizácia projektu prispeje k uplatňovaniu nasledovných smerníc Európskej únie:

•	75/440/EEC o kvalite povrchovej vody určenej na odber pitnej vody
•	76/464/EEC o kvalite vody pre kúpanie
•	78/689/EEC o kvalite vôd pre sladkovodné ryby
•	2000/60/EEC rámcová smernica o vodách
•	91/271/EEC o čistení mestských odpadových vôd
•	86/278/EEC o kaloch z kanalizácií

Celkové rozpočtové náklady projektu 					23 074 260 €
Oprávnené náklady pre určenie výšky grantu ISPA			19 719 145 €
Požadovaný grant z ISPA							  9 859 572 €
Národné spolufinancovanie (štátny rozpočet) 				  4 929 787 €
Národné spolufinancovanie (konečný príjemca)			  4 929 787 €

Požadovaný grant ISPA predstavuje 50 % oprávnených nákladov na zrealizovanie projektu.

Výška spolufinancovania bola určená na základe ekonomickej a finančnej analýzy a v súlade s pokynmi pre hospodárenie s ISPA (uznesenie vlády č. 1114/2001). 

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo je vnútorná miera finančnej návratnosti celého projektu 7,48 %.

Začiatok výstavby projektu je vo všetkých troch etapách je plánovaný v apríli 2005, ukončenie sa plánuje v septembri 2007.

Počas fázy výstavby projektu bude priamo vytvorených 80 pracovných miest a nepriamo 100 pracovných miest. Po ukončení výstavby projektu priamo vznikne 15 pracovných miest a nepriamo 25 pracovných miesť, ktoré budú zabezpečovať prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.